Päätöslauselma Prodin komissiosta



Virallinen lehti nro C 104 , 14/04/1999 s. 0106

Virallinen lehti nro 054 , 25/02/2000 s. 0049 - 0050



B4-0065, 0109 ja 0110/99 Päätöslauselma Euroopan komission varainhoidon parantamisesta Euroopan parlamentti, joka - ottaa huomioon komission täysistunnossa esittämät kannanotot 14. joulukuuta 1998 (vastuuvapaus 1996) ja 11. tammikuuta 1999, - ottaa huomioon mietinnön vastuuvapauden myöntämisestä varainhoitovuoden 1996 yleisen talousarvion toteuttamisesta (A4-0502/98) ja päätöksensä siitä ((Istunnon pöytäkirja 17.12.1998, osa I, kohta 7.)), A. palauttaa mieleen, että Amsterdamin sopimuksen määräyksillä komissio velvoitetaan lisäämään avoimuutta kansalaisiin nähden; 1. Pyytää sellaisen parlamentin ja komission suojeluksessa toimivan riippumattoman asiantuntijakomitean koollekutsumista, jolla on valtuudet tutkia komission menettelytapoja petosten, huonon hallinnon ja nepotismin toteamisessa ja sen suhtautumista niihin, mukaan lukien kaikkien rahoitusta koskevien sopimusten myöntämistä koskevien komission menettelyjen perusteellinen tarkastelu, ja pyytää, että kyseinen komitea antaa ensiksi arviointikertomuksen komission jäsenistä 15. maaliskuuta 1999 mennessä; 2. Korostaa, että komissio tunnusti myöhään sitä kohdanneen kriisin, joka koskee yhteisön talousarvion varainhoitoa ja avoimuuden ja vastuullisuuden puuttumista; 3. Pyytää komissiota selvittämään perinpohjaisesti ja täysin avoimesti oletetut petostapaukset; odottaa komission toteuttavan, puheenjohtajansa antaman sitoumuksen mukaisesti, viipymättä aiheelliset toimenpiteet millä tahansa hallinnon tasolla todettavan tehtävien puutteellisen hoidon johdosta ja pyytää tältä osin soveltamaan EY:n perustamissopimuksen 159 ja 160 artiklaa; 4. Korostaa komission ainutlaatuista konstitutionaalista asemaa ja sitä, että komission on oltava demokraattisesti legitiimi ja vastuullinen; katsoo, että komission ja Euroopan kansalaisten välinen suuri etäisyys edellyttää korostettua sitoutumista avoimuuteen ja vastuullisuuteen demokratiaa edustavalle parlamentille kaikissa komission päivittäisen hallinnon asioissa; 5. Kiinnittää huomiota komission puheenjohtajan julkilausumiin tammikuussa 1995, kun hän virkaanastujaispuheessaan suositti todellisen varainhoitokulttuurin luomista; 6. Kieltäytyy hyväksymästä sitä, että komission jäsenten tai muiden yksittäisten henkilöiden syyllisyys petokseen, nepotismiin ja huonoon hallintoon määritellään tiedotusvälineissä esillä olleiden juorujen tai spekulaation perusteella, ja vaatii, että kaikki lehdistössä esitetyt syytökset on tutkittava asianmukaisia hallinnollisia ja oikeudellisia menettelyjä noudattaen; 7. Odottaa komission puheenjohtajan Kölnin Eurooppa-neuvostolle valmistelemaa kertomusta komission sisäisestä uudistamisesta ja aikoo järjestää tätä kertomusta sekä komission parlamentille esittämiä erityisiä ehdotuksia koskevan laajan keskustelun vuoden 1999 toukokuun istuntojakson aikana; 8. On tietoinen tarpeesta tarkistaa Euroopan unionin toimielinten hallintokaaviota erityisesti niiden uusien tehtävien hoitamiseksi, joita unionille lankeaa: Agenda 2000:n täytäntöönpano, unionin laajentuminen jäsenyyttä hakeneisiin maihin, avoimuuden lisääminen, petostentorjunta jne.; katsoo, että tämän vuoksi on jo nyt objektiivisesti arvioitava budjettivallan käyttäjän toimielinten hallintokaavioille asettamaa nollakasvurajaa; 9. Pyytää konkreettisia ehdotuksia laajakantoisista uudistuksista komission hallinnolliseen kulttuuriin; pyytää, että komissio esittää parlamentille 15. maaliskuuta 1999 mennessä yksityiskohtaisia ehdotuksia, joihin sisältyy parlamentin aktiivisen valvonnan turvaavat menettelyt, ja tarkan aikataulun seuraavista asioista: - toteutetaan Eurooppa-neuvoston puheenjohtajan ehdotus Euroopan parlamentin, neuvoston ja komission edustajista koostuvasta korkean tason ryhmästä, joka harkitsee ehdotuksia uuden, komission poliittisesta valvonnasta riippumattoman petoksen vastaisen toimiston pikaisesta perustamisesta ja antaa sille hyväksyntänsä, - julkaistaan kaikkien komission jäsenten taloudellisista eduistaan antamien ilmoitusten koko teksti välittömästi ja saatetaan tämä teksti ajan tasalle vuosittain, - toimitetaan parlamentille kolme käytännesääntöä, jotka koskevat komission jäsenten toimintaa, komission jäsenten, heidän kabinettiensa ja yksikköjen välisiä suhteita sekä virkamiehiin sovellettavia periaatteita, sekä kysymystä sukulaisten ja henkilökohtaisten tuttavien ammatillisesta osallistumisesta, - tehdään virallinen sopimus luottamuksellisista menettelyistä (ottaen täysin huomioon kaikki käsiteltävänä olevat asiat), joilla vahvistetaan parlamentin oikeutta saada komissiolta kaikki tarpeelliset tiedot vastuuvapausmenettelystä ja muista hallintoon liittyvistä tekijöistä sekä hallinnollisesta valvonnasta, ja laaditaan toimielinten välinen sopimus näiden järjestelyjen tekemisestä virallisiksi ja niiden laajentamisesta; harkitaan tämän asian sisällyttämistä varainhoitoasetuksen uudistamiseen, - uudistetaan henkilöstösääntöjä nopeiden ja tarkoituksenmukaisten kurinpidollisten toimien turvaamiseksi, mukaan luettuna erottaminen, jos todistetaan petos tai huonoon hallintoon johtava virkatehtävien vakava laiminlyönti; 10. Kehottaa puhemiestään välittämään tämän päätöslauselman komissiolle, neuvostolle ja tilintarkastustuomioistuimelle.